Komisijos direktyva 92/71/EEB
1992 m. rugsėjo 2 d.
nustatanti siuntų, kurioms gali būti atliktas augalų sveikatos patikrinimas, dokumentų ir tapatumo kontrolė, kai jos yra įvežamos iš vienos valstybės narės į kitą valstybę narę, procentinę išraišką
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1976 m. gruodžio 21 d. Tarybos direktyvą 77/93/EEB dėl apsaugos priemonių, skirtų apsisaugoti nuo augalams arba augaliniams produktams kenksmingų organizmų įvežimo į valstybes nares [1] su paskutiniais pakeitimais, padarytais Komisijos direktyva 92/10/EEB [2], ypač į jos 11 straipsnio 3 dalies trečiąjį pastraipą ir 11 straipsnio 3a dalį,
kadangi šiuo metu Direktyva 77/93/EEB numato ne tik valstybių narių siuntėjų, bet ir paskirties valstybių narių atliekamus patikrinimus;
kadangi, be to, Direktyva 77/93/EEB nustato, kad turi būti atliekami mažiau nei 33 % siuntų fitosanitariniai patikrinimai, šį procentą laipsniškai mažinant iki nulio tada, kai valstybės narės įteisina naujas patikrinimo priemones, atitinkančias vidaus rinkos sukūrimui skirtas nuostatas; kadangi šios nuostatos taip pat numato, kad siuntų, kurioms yra taikoma dokumentų ir tapatumo kontrolė, procentas yra nustatomas ir laipsniškai mažinamas iki nulio tada, kai valstybės narės įteisina naujas patikrinimo priemones, atitinkančias vidaus rinkos sukūrimui skirtas nuostatas;
kadangi, siekiant laisvo augalų, augalinių produktų ir kitų objektų judėjimo Bendrijoje, kuris yra būtinas žemės ūkio produktyvumo skatinimo elementas, prisidedantis prie tinkamo bendros žemės ūkio politikos veikimo, pirmiau minėtų fitosanitarinių patikrinimų procentinė išraiška turėtų būti sumažinta, tuo tarpu turėtų būti priimtas sprendimas dėl siuntų, kurioms gali būti taikoma atsitiktinė dokumentų ir tapatumo kontrolė, procentinės išraiškos ir turėtų būti labiau išlygintas valstybės narės siuntėjos ir paskirties valstybės narės patikrinimų skaičius, didesnę atsakomybę suteikiant pirmajai;
kadangi šioje direktyvoje numatytos sąlygos atitinka Augalų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Valstybės narės užtikrina, kad nuo 1992 m. spalio 15 d.:
a) Direktyvos 77/93/EEB 11 straipsnio 3 dalies trečiojoje pastraipoje minimi oficialūs fitosanitariniai patikrinimai, kurie turi būti atliekami įvežant siuntas iš vienos valstybės narės į kitą valstybę narę, sudarytų mažiau kaip 10 %;
b) siuntos, kurioms taikoma minėtos direktyvos 11 straipsnio 3a dalyje minima atsitiktinė dokumentų ir tapatumo kontrolė, sudarytų mažiau kaip 10 %.
2 straipsnis
1. Valstybės narės priima įstatymus ir kitus teisės aktus, kurie, įsigalioję iki 1992 m. spalio 14 d., įgyvendina šią direktyvą. Apie tai jos nedelsdamos praneša Komisijai.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės nedelsdamos pateikia Komisijai visas šios direktyvos taikymo srityje priimtų vidaus teisės aktų nuostatas. Komisija apie jas praneša kitoms valstybėms narėms.
3 straipsnis
Ši direktyva skirta valstybėms narėms.
Priimta Briuselyje, 1992 m. rugsėjo 2 d.